google/wiki40b huggingface dataset:
פרדיננד לינדמן

חייו וחינוכו

לינדמן נולד בהאנובר, בירת ממלכת האנובר. אביו, פרדיננד לינדמן, היה מורה לשפות מודרניות בגימנסיה בהאנובר. אמו, אמילי קרוסיוס, הייתה בתו של מנהל הגימנסיה. המשפחה עברה לאחר תקופה לעיר שוורין, שם פרדיננד הצעיר החל את לימודיו. 
הוא למד מתמטיקה באוניברסיטאות שבגטינגן, ארלנגן ומינכן. בארלנגן הוא קיבל תואר דוקטור, על עבודה בהנחייתו של פליקס קליין, שעסקה בגאומטריה לא אוקלידית. 
בהיותו פרופסור באוניברסיטת קניגסברג, הנחה לינדמן את הדוקטורנטים דויד הילברט, הרמן מינקובסקי וארנולד זומרפלד. 
בשנת 1882 פרסם את ההוכחה שהקנתה לו מוניטין, שפאי הוא מספר טרנסצנדנטי. למעשה הוא הוכיח משפט רחב הרבה יותר, הקרוי משפט לינדמן שקובע שכל חזקה אלגברית שונה מאפס של e היא מספר טרנסצנדנטי. בגלל זהות אוילר נובע מכך שפאי טרנסצנדנטי. שיטותיו להוכחת המשפט היו דומות לאלה ששארל הרמיט השתמש בהן תשע שנים קודם לכן, כדי להראות ש-e מספר טרנסצנדנטי, אך מסובכות יותר. עוד לפני לינדמן היה ידוע שאם פאי הוא אכן מספר טרנסצנדנטי, אזי הבעיה העתיקה והמפורסמת של תרבוע העיגול באמצעות סרגל ומחוגה אינה ניתנת לפתרון.
ריו קוארטו

היסטוריה

ההתיישבות באזור נהר ריו קוארטו החלה במחצית השנייה של המאה ה-18 ובמקביל המסחר באזור התפתח. התושבים הילידים באזור התחילו לתקוף ולבזוז את ההתיישבויות החדשות וממשל מלכות המשנה של ריו דה לה פלטה החליט להקים באזור קו ביצורים שיעצור את הילידים. ב-11 בנובמבר 1786 בהוראת מושל האזור רפאל דה סוברמונטה (שבהמשך היה גם המשנה למלך של מלכות המשנה) נוסדה כחלק מקו הביצורים העיירה "ויז'ה דה לה קונספסיון דל ריו קוארטו", שם שבהמשך קוצר לשם הנוכחי.
בעיירה התקיימו מספר קרבות במהלך מלחמות האזרחים בארגנטינה במאה ה-19.
ב-1880 התחיל גל הגירה לעיר, בעיקר של מהגרים מספרד ואיטליה. ב-1883, הודות לגידול באוכלוסייה מההגירה, ריו קוארטו קיבלה מעמד של עיר.

כלכלה

כלכלת העיר מסתמכת בעיקר על תעשייה ועיבוד של מוצרים חקלאיים מהאזור.

חינוך

בעיר שוכנת האוניברסיטה הלאומית של ריו קוארטו שנוסדה ב-1971.

תחבורה

את העיר משרת נמל התעופה ריו קוארטו, הנמצא במרחק של 7 קילומטרים צפון-מזרחית למרכז העיר.
ריו קוארטו נמצאת על מסלולם של הכבישים הלאומיים 8, המקשר בין ויז'ה מרסדס בפרובינציית סן לואיס והבירה בואנוס איירס, 36, המקשר את ריו קוארטו לעיר קורדובה, ו-158, המקשר את ריו קוארטו לסן פרנסיסקו שבצפון-מזרח פרובינציית קורדובה.
מוחמד שביר

ביוגרפיה

שביר נולד בחאן יונס שברצועת עזה. את לימודיו האקדמים החל באוניברסיטת אלכסנדריה, משם המשיך לאוניברסיטת מערב וירג'יניה, שם קיבל תואר דוקטור במיקרוביולוגיה. לאחר מכן עבר לאוניברסיטה האסלאמית בעזה, שם שימש כראש בית הספר לרפואה, כדקאן, ולבסוף כנשיא האוניברסיטה, עד פרישתו ב-2005.
שביר מתגורר כיום בעזה. הוא נשוי ואב לשני בנים וארבע בנות. אשתו משמשת כיום כסגנית השרה לענייני נשים ברשות הפלסטינית. אביו, השייח' עיד שביר, נחשב בעבר לאחד הבכירים בתנועת האחים המוסלמים ברצועת עזה.

מועמדותו לתפקיד ראש הממשלה הפלסטינית

בעקבות מבצע גשמי קיץ שבא בעקבות חטיפת גלעד שליט נעשו מגעים בין פת"ח לחמאס על הקמת ממשלת אחדות שהייתה אמורה להיות מורכבת ממומחים ולא פוליטיקאים. ב-13 בנובמבר 2006 דווח כי שביר קיבל את ההצעה לעמוד בראש ממשלה זו. שביר, שאינו פעיל פוליטית, נחשב כמקורב לחמאס, אך הוא מקובל גם על תנועת פת"ח וההסכמה על מינויו כראש ממשלה הייתה תוצאה של פשרה בין שתי התנועות.
למעשה, בעקבות התגברות העימותים הפנים-פלסטיניים לא התבצע המינוי ואסמאעיל הניה וממשלתו עדיין מכהנים בתפקידם (נכון לינואר 2013). ממשלת האחדות הוקמה בסופו של דבר רק ב-17 במרץ 2007, שוב בראשות אסמאעיל הניה. שביר לא נכלל בין שרי ממשלה זו או בממשלות המקבילות והמתחרות של הניה ושל ד"ר סלאם פיאד שהוקמו בעקבות השתלטות החמאס על רצועת עזה, פיטוריו של הניה ומינויו השנוי במחלוקת של פיאד.
Jurassic Park Builder

המשחק

המשחק הוא למעשה Freemium דו-ממדי ובתוכו אפשר לפתח יצורים תלת-ממדים. לשם כך השחקן צריך לנקות את הפארק ולחפש בין העצים והסלעים ענברים של יתושים לכודים ולהביא אותם למעבדה, שם יינסו לחלץ מהיתוש את ה-DNA וליצור ממנו דינוזאור או יצור אחר. יתושים מתגלים גם על הקרקע בעוד השחקן מנקה את הקרקע.
את המשימות של השחקן הוא מקבל מאת הדמויות שבשני הסרטים הראשונים: אלן גרנט, ג'ון האמונד, איאן מלקולם וקלי קורטיז וכן ד"ר הנרי וו המפעיל של המעבדה. היעדים הם בניית כבישים מעברים לכלובי הדינוזאורים והוספה של יצורים שונים לפארק. לאחר מכן השחקן יכול להוסיף גם מבנים חדשים, בתי מלון ומגוון אטרקציות למבקרים, לרבות כלי רכב שונים וכן שיבוט של זני דינוזאורים חדשים ומרשימים יותר. השחקן צריך לדאוג לגדרות ולמנוע בריחה של דינוזאורים. אם דינוזאור בורח השחקן צריך ללחוץ עליו ולעצור את התקדמותו. השחקן מרוויח כסף מהמבנים והדינוזאור ואפשר להרוויח יותר כסף בידי האכלת הדינוזאורים המשובטים, אף שהם יכולים להסתדר לבד.
בנוסף על הפארק הבסיסי שממוקם על האי "איסלא נובלר" ישנם עוד סוגי פארקים להרצה: פארק הממוקם בקרקעית הים ובו מיני חיות ימיות נכחדים ופארק הממוקם בפטגוניה המבוסס על חיות מעידן הקנוזואיקון וגם על כמה תנינים מהמזוזואיקון.

עולם היורה: המשחק

גרסה נוספת של המשחק יצאה ב-29 באפריל 2015, חודשיים לפני יציאת הסרט הרביעי בסדרה - עולם היורה, אחרי שהוכרז עליו שנה לפני כן כחלק מקידום הסרט.
גם בגרסה זו השחקן מקים פארק על האי "איסלא נובלר" והוא בעל מבנים ודינוזאורים דומים לגרסה הראשית, אך הוא יכול להוסיף בה מגוון של מעל 50 זני דינוזאורים ויצורים חדשים שבגרסה זו יכולים גם להילחם ביניהם בתורות ולהשתכלל במשך השלבים. בנוסף מופיעות בו דמויות המופיעות בסרט לרבות אוון וקלייר.
פטריק יואינג

ראשית חייו

נולד בקינגסטון שבג'מייקה. יואינג הצטיין בקריקט ובכדורגל. הגיע לארצות הברית בגיל 11 ושיחק בתיכון רינדג' אנד לטין (Rindge & Latin) בקיימברידג' שבמסצ'וסטס. הוא עבר לשחק באוניברסיטת ג'ורג'טאון אשר ממוקמת בוושינגטון הבירה, ועמה זכה באליפות ה-NCAA. בהיותו בשנת 1984, במהלך משחק בג'ורג'טאון, קיבל יואינג אזרחות אמריקאית ושיחק בעוד שני משחקי גמר, כשהמפורסם שבהם הוא ההפסד לאוניברסיטת קרוליינה הצפונית בשנת 1982. משחק זה הוכרע בסל ניצחון של מייקל ג'ורדן.

ניו יורק ניקס

יואינג נבחר ראשון בדראפט 1985, על ידי הניו יורק ניקס. בשנתו הראשונה נבחר לרוקי השנה ב-NBA אחרי שהשיג ממוצעים של 20 נק' ו-9 ריבאונדים למשחק, אף על פי ששיחק רק 50 משחקים. במהלך הקריירה נבחר 11 פעמים למשחק האולסטאר של ה-NBA. הוא נבחר ל50 השחקנים הגדולים בתולדות ה-NBA וזכה פעמיים עם נבחרת ארצות הברית בכדורסל במדליית זהב באולימפיאדת לוס אנג'לס (1984) ובברצלונה (1992) (כחלק מה"דרים טים"). למרות כל התארים האישיים, לא זכה יואינג מעולם בתואר אליפות ה-NBA. הוא הגיע פעמיים למעמד הגמר: בשנת 1994 מול יוסטון רוקטס בכיכובו של האקים אולאג'ואן והפסיד בסדרה בתוצאה 3–4, ובשנת 1999 הוא לא שיחק בסדרת הגמר, בעקבות פציעה שגרר עוד מגמר המזרח, והניקס הפסידו לסן אנטוניו ספרס בתוצאה 1–4.

לאחר תקופתו בניקס

ב-20 בספטמבר 2000, בטרייד בו היו מעורבים מספר השחקנים הגבוה ביותר עד אז, נשלח יואינג לסיאטל סופרסוניקס (כיום אוקלהומה סיטי ת'אנדר). בקיץ 2001 חתם יואינג כשחקן חופשי באורלנדו מג'יק והחליף את גופייתו למספר 6 לראשונה בקריירה, בעקבות כך שמספרו (33) היה תפוס על ידי כוכב הקבוצה דאז גרנט היל. בסוף עונה זו פרש יואינג ממשחק פעיל.
בשנת 2002 מונה על ידי יריבו המושבע וחברו הטוב, מייקל ג'ורדן לתפקיד עוזר המאמן של הוושינגטון ויזארדס כמאמנו האישי של הבחירה הראשונה של דראפט 2001 קוואמי בראון.
בשנת 2003 נתלתה גופייתו של יואינג במדיסון סקוור גארדן בו שיחק רוב שנותיו.
בשנת 2006 עבר ליוסטון רוקטס כדי לעבוד עם השחקן יאו מינג.
בשנת 2007 עבר לאורלנדו מג'יק כמאמנו האישי של הסנטר הצעיר דווייט האוורד.
ב-1996 נבחר כאחד מ-50 השחקנים הגדולים בתולדות ה-NBA. באפריל 2008 נבחר להיכל התהילה של הכדורסל.
בנו, פטריק יואינג ג'וניור, שיחק לתקופה קצרה בניו יורק ניקס בעונת 2008, אך נופה אחרי זמן קצר.
פטריק יואינג נחשב עד היום לאחד מגדולי הסנטרים בתולדות ה-NBA, ומגדולי שחקני הכדורסל ששיחקו באולם המדיסון סקוור גארדן.
מרגריטה דורוז'ון

ביוגרפיה

דורוז'ון נולדה בדנייפרופטרובסק שבאוקראינה. הוריה עסקו אף הם באתלטיקה: אביה היה יודה פטיש ואמה הייתה שיאנית ברית המועצות בהטלת כידון. אחיה הצעיר זורק דיסקוס.

מדליית ארד באליפות העולם לנוער

באליפות העולם באתלטיקה לנוער שנערכה בבייג'ינג בשנת 2006 זכתה במדליית ארד בהטלת כידון בשיא אישי חדש של 57.68 מטר. בשנת 2012 ייצגה את אוקראינה באולימפיאדת לונדון (2012), סיימה במקום ה-28 בהטלת כידון בתוצאה של 56.74 מטר.

אזרחית ישראלית

באליפות ישראל באתלטיקה שנערכה ביולי 2014 ניצחה דורוז'ון בתחרות הטלת כידון בשיא ישראלי של 61.34 מטר ובדצמבר אותה השנה היא קיבלה אזרחות ישראלית, עקב נישואיה למאמן אלכסיי בוגוסלבסקי,.
במהלך טורניר גולדן ספייק שנערך באוסטרבה שבצ'כיה ב-26 במאי 2015, קבעה דורוז'ון את התוצאה 63.85 מטר, שמהווה את שיא ישראלי בהטלת כידון לנשים. התוצאה הספיקה לקירטריון האולימפי לצורך ההשתתפות באולימפיאדת ריו דה ז'ניירו. ב-11 ביוני באותה שנה שיפרה את השיא כשבתחרות בסבב הדיימונד ליג שהתקיימה באוסלו קבעה את התוצאה 64.56 מטר.
במשחקים האירופיים (2015) שנערכו בבאקו אזרבייג'ן ביוני 2015 סיימה דורוז'ון במקום ראשון בתוצאה של 58.00 מטר. שבוע לאחר מכן, באליפות ישראל באתלטיקה שנערכה ביולי היא הגנה על תוארה לאחר שזכתה במדליית זהב בהטלת כידון בתוצאה של 61.78 מטר.

ההכנות לאולימפיאדת ריו דה ז'ניירו (2016)

כאמור, בחודש מאי 2015 השיגה דורוז'ון את הקריטריון האולימפי, אך קריטריון זה לא נתן לה "כרטיס אוטומטי" לאולימפיאדה משום שלפי החלטת הוועד האולימפי הישראלי ספורטאי שקבע את הקריטריון שלא בתוך "השנה האולימפית" צריך לעבור הוכחת כשירות לפני האולימפיאדה. במהלך עונת 2016 נפצעה דורוז'ון, ככל הנראה במהלך שהייה ארוכה מהצפוי באוקראינה ולא הצליחה לחזור לכושר טוב. בנוסף, במהלך העונה חזר המאמן שלה, אלכסנדר דריגול, לקריירה שלו כיודה פטיש דבר שכנראה הפריע גם הוא לאימונים. בתחרויות הזמנה שקיים הוועד האולימפי כשבועיים לפני תחילת המשחקים האולימפיים נדרשה דורוז'ון להטיל את הכידון למרחק של לפחות 60 מטר אולם בניסיונה הטוב ביותר הצליחה להטיל את הכידון למרחק של 48.75 מטר בלבד ואיבדה את ההזדמנות להשתתף באולימפיאדה. 
לדורוז'ון תואר ראשון בניהול ספורט מאוניברסיטת חרקוב.
האקדמית גליל מערבי

היסטוריה והווה

בשנת 1972 הוקמה "אולפנת הגליל המערבי", שנקראה גם "המכללה האזורית גליל מערבי" - מוסד אזורי שמטרתו הייתה לתת מענה לתושבי הקיבוצים והמושבים באזור, בנושאי השלמת בחינות בגרות, העשרה ופנאי, כמסגרת חוץ-תיכונית.
ב-1982 הפכה האולפנה למדרשה: "מדרשת יד נתן - הגליל המערבי". שנתיים אחר כך, נוסד במדרשה המסלול האקדמי הראשון, מטעם האוניברסיטה הפתוחה. באותה שנה, קמה בתחומי המדרשה גם "המכללה הטכנולוגית".
בשנת 1986 הפכה מדרשת יד נתן ל"מכללת הגליל המערבי". בשנה זו נפתחה במכללה מכינת סל"ע – סטודנטים לומדים ועובדים בקיבוצים לצד לימודים למכינה לבגרות. לצד המכינה, הורחבו המסלולים האקדמיים לתואר ראשון של האוניברסיטה הפתוחה. ב-1987 הוקמה ספריית המכללה.
ב-1994 נפתחה החטיבה האקדמית בחסות אקדמית של אוניברסיטת בר-אילן ונוספו מסלולי לימוד רבים לתואר ראשון, הוקם בית הספר למכינות וכן קמה היחידה ללימודי חוץ, הכוללת מרכז ללימודי רפואה משלימה, מרכז ללימודי עיצוב ואומנויות, מרכז לקורסים והשתלמויות ובית ספר לפיתוח מנהלים. שם המוסד הוסב ל"המכללה האקדמית גליל מערבי". המעבר למכללה אקדמית נעשה ביוזמתם של יחזקאל בריט, ראש המועצה האזורית מטה אשר, הסמוכה למקום, וסגנו, דוד קורן. כמנהלה הראשון של המכללה שימש דודיק פרידמן.
בהיותה שלוחה צפונית של אוניברסיטת בר-אילן עברה המכללה מסלול לקראת הפיכתה למכללה עצמאית. היא קיבלה היתר לקיים תוכנית לימוד לתואר ראשון מטעמה בקרימינולוגיה, תיאטרון וכמו כן, הוסמכה להעניק תואר ב"לימודי שימור", התואר היחיד מסוגו בארץ, החל משנת הלימודים תשע"א (2010). אז, הפכה המכללה לעצמאית באופן חלקי. התהליך הושלם כאשר החל משנת הלימודים תשע"ו, סטודנטים חדשים המתקבלים ללימודים בה, לומדים במסלולים לתואר מטעם המכללה בלבד.
בשנת 2012 קיבלה המכללה האקדמית גליל מערבי אישור מהמועצה להשכלה גבוהה להקמת בית הספר לניהול המאפשר לימודי תואר ראשון בכלכלה, ניהול וכלכלה וניהול דו-חוגי.
בשנת 2013 אושר החוג לחינוך ובו חמישה אשכולות: לימודי אוריינות, ניהול במערכות חינוך, ליקויי למידה, ייעוץ חינוכי וחינוך בגיל הרך. שנה לאחר מכן, קיבלה המכללה אישור להעניק באופן עצמאי גם תואר ראשון בסוציולוגיה במסלול דו-חוגי.
בקמפוס, המשתרע על שטח של כ-80 דונם, קיימת תשתית רחבה של מבנים מודרניים ומעבדות טכנולוגיות מתקדמות על שטח בנוי של כ-20,000 מ"ר, ובהם ספרייה אקדמית, חדרי מחשבים, מסעדה וקפיטריה, חנות לצורכי לימוד, מרפאת שיניים, בית כנסת ומשרדים. מבנה בית ספר לניהול של המכללה, המבנה האקדמי הראשון בארץ שתוכנן ועוצב לפי עקרונות הבנייה הירוקה, נחנך בנובמבר 2014. הבניין כולל כיתות לימוד, הדמיה של חדר עסקאות וגלריית אומנות, לצד אמפי תיאטרון פתוח המכיל כ-950 מקומות ישיבה.
נשיא המכללה הנוכחי הוא פרופ' דב דביר. בין השנים 2003 ל-2007 שימשה פרופ' ארזה רון כנשיאת המכללה. בשנת 2007 מילא את התפקיד פרופ' יוסי שיין, ואחריו, עד ל-2014 כיהן בתפקיד פרופ' גדעון פישמן.
שכר הלימוד במוסד (בלימודים לתואר אקדמי) הוא כמקובל באוניברסיטאות ובמכללות ציבוריות בישראל. חייל או בוגר שירות לאומי, שסיים שירותו החל מ-1 בינואר 2010, זכאי למלגת שכר לימוד מלאה עבור שנת לימודיו הראשונה לתואר ראשון (בהתאם להחלטה בדבר לימודי חיילים משוחררים במוסד להשכלה גבוהה בפריפריה).
יחסי לבנון–מלזיה

יחסים ביטחוניים

מלזיה נטלה חלק פעיל ביוניפי"ל. במהלך משימתה, שלחה מלזיה כ-877 שומרי שלום.
מבחן כי בריבוע

מבחן כי בריבוע (נהגה בכ' רפה, לעיתים נכתב חי בריבוע) הוא למעשה אוסף של מבחנים סטטיסטיים שמטרתם לבדוק את טיב ההתאמה של מודל התפלגותי לנתונים איכותיים או בדידים. המשותף לכל המבחנים האלה הוא שההתפלגות של סטטיסטי המבחן היא התפלגות כי בריבוע (במדויק או בקירוב). מבחנים אלה משמשים גם כבסיס למגוון מקדמי קשר (או מתאם), כגון מקדם הקשר של קראמר.

היסטוריה

לאחר שקרל פירסון פיתח את המדד הידוע כ-"מתאם פירסון" למדידת עוצמת הקשר בין משתנים כמותיים, הוא פנה לפיתוח מקדם דומה למדידת הקשר בין שני משתנים איכותיים (קטגוריים), שנתוניהם מוצגים בלוח שכיחות דו ממדי. ב-1900 הוא הציג את סטטיסטי חי-בריבוע, שמבטא רעיון דומה לרעיון של מקדם המתאם. בעוד שמקדם המתאם התבסס על ההפרשים בין התצפיות והממוצע שלהן. סטטיסטי חי בריבוע מבוסס על ההפרש בין מספר התצפיות בתא מסוים בלוח השכיחות הדו ממדי, והמספר הצפוי של התצפיות באותו תא בהנחה כי יש אי תלות בין משתנים. פירסון הראה כי ההתפלגות האסימפטוטית של המדד שפיתח היא אכן התפלגות חי בריבוע, ומכאן שמו של המדד.

מבחן חי בריבוע לבדיקת טיב ההתאמה של מודל מולטינומי

יהי  משתנה איכותי שיכול לקבל את הערכים . התפלגותו של  היא התפלגות מולטינומית. נסמן .
בהינתן מדגם בגודל , נסמן ב- את מספר התצפיות במדגם עבורן .
מודל מולטינומי עבור  הוא מפרט (ספסיפיקציה) של  על ידי פרמטר  (שיכול להיות גם וקטור של פרמטרים, או וקטור ממימד 0, כלומר מפרט אי פרמטרי). בהינתן המודל , ניתן לאמוד את , ובעזרת אמדן זה אפשר לאמוד את הערך הצפוי של מספר התצפיות עבורן , שנסמן ב-, על ידי .
סטטיסטי חי בריבוע לבדיקת ההשערה כי המודל מתאים לנתונים מוגדר כ- , והתפלגותו האסימפטוטית היא התפלגות חי בריבוע עם  דרגות חופש.
מבחן חי בריבוע לבדיקת השערת אי התלות בין שני משתנים הוא מקרה פרטי של מבחן חי בריבוע לבדיקת טיב ההתאמה של מודל מולטינומי.

מבחן יחס הנראות

מבחן חי בריבוע לבדיקת השערת אי התלות פותח על ידי פירסון תוך שימוש בשיקולי מומנטים. עם זאת, ניתן לבדוק את השערת אי התלות בפרט, ואת טיב ההתאמה של מודל מולטינומי בכלל, על ידי שימוש במבחן יחס הנראות, על פי הלמה של ניימן ופירסון. סטטיסטי מבחן יחס הנראות שונה מסטטיסטי מבחן חי בריבוע, אך שני המבחנים שקולים אסימפטוטית.
מבחן יחס הנראות לבדיקת השערת אי התלות הוא
והתפלגותו האסימפטוטית היא התפלגות חי בריבוע עם  דרגות חופש.
באופן דומה, מבחן יחס הנראות לבדיקת טיב ההתאמה של מודל מולטינומי הוא
,
והתפלגותו האסימפטוטית היא התפלגות חי בריבוע עם  דרגות חופש.
ניתן להראות כי סטטיסטי  הוא קירוב של סטטיסטי  על ידי פיתוח טור טיילור של פונקציית הלוגריתם הטבעי סביב 1 והשמטת האיברים מסדר 3 ומעלה.
אוטיניה

היסטוריה

העיירה נזכרת בתעודות משנת 1610 כעיר פרטית בבעלות האצולה. בתיאור משנת 1786 הודגש שאוטיניה נודעת בסביבתה במסחר במלח ובטבק. במאה ה-19 יצא לעיירה שם כמקום ייצור כלי חרס.
בשלהי המאה ה-19 הוקם בעיירה בית חרושת גדול ליציקת מתכת, והעיר חוברה לקו מסילת הברזל.

יהודי אוטיניה

יהודים בעיירה נזכרים לראשונה בתעודות משנת 1635. בשנת 1765 מנתה הקהילה בעיירה 345 איש, וכן 51 יהודים בכפרים שסביבה. בשנת 1765 רבה של העיירה, הרב אהרן בן אביגדור, פרש את חסותו על יהודי נדבורנה.
בשלהי המאה ה-19 גדלה הקהילה בעיירה, בין היתר, בשל קביעת חצרו של האדמו"ר חיים הגר משושלת ויז'ניץ במקום. בתחילת המאה ה-20 הוקם בעיירה בית ספר מקצועי מיסודו של הברון הירש, וכעבור זמן מה, נפתח בעיירה בית ספר עברי מיסודה של "שפה ברורה". בשנת 1877 נולד בעיירה המשורר היידי הרמן ווהל, שהיגר בהמשך לארצות הברית.
במהלך מלחמת העולם הראשונה והכיבוש הרוסי סבלה הקהילה היהודית בעיירה. בין היתר, נאסרו 405 יהודים, ובתוכם רב העיר, בתואנה שחיבלו בקו הטלפון של העיירה.
בשנת 1920 נזדקקו כ-1,500 נפשות מתוך 3,500 היהודים תושבי העיירה והכפרים שסביבה לסיוע מיידי במזון ובלבוש, ומשפחות רבות נתמכו על ידי הג'וינט. בשנת 1927 נבחר לרב העיר הרב לוי יצחק קלינגהויפט. בעיירה פעלו מספר ארגונים יהודיים וציוניים, לרבות תנועות נוער, ובהן בית"ר, הנוער הציוני, גורדוניה ובני עקיבא. בשנות השלושים הוקם בעיירה בית ספר עברי נוסף, של רשת תרבות.
בשנות השלושים רבו גילויי האנטישמיות בעיירה, שכללו מקרים של פיטורי יהודים ממשרותיהם, הפצת תעמולה, ניפוץ שמשות בבתים והכאת יהודים. לאחר פרוץ מלחמת העולם השנייה, בספטמבר 1939, נכנס לעיירה הצבא האדום.

בשואה

לאחר נסיגת הצבא האדום מהעיירה ביוני 1941 נערך ביהודי המקום פוגרום על ידי האוקראינים המקומיים. פרעות אלו נמשכו מספר ימים, ומספר הנרצחים היה גדול. מספר חודשים לאחר כניסתם של הגרמנים לעיירה, בסוכות 1941, ערכו בה אקציה ראשונה, וגירשו מאות יהודים, בעיקר מבוגרים, ליעד לא ידוע, ממנו לא שבו.
ביום 25 בספטמבר 1942, ערב סוכות, חוסל היישוב היהודי בעיירה. אנשי הגסטאפו שהגיעו אליה, בסיוע שוטרים אוקראינים, הקיפו את העיירה והציבו מקלעים בקרנות הרחובות. תוך מעבר מבית לבית, רוכזו 1,800 יהודי העיירה במשאיות, ושולחו ממנה למחנה "טחנת רודולף" שבסטניסלבוב, שם רבים מהם נורו במקום, והנותרים הועברו למחנה ההשמדה בלז'ץ.
יחסי איחוד האמירויות הערביות–טנזניה

סחר

שווי הסחר בין איחוד האמירויות הערביות לטנזניה עומד על כ-2 מיליארד דולר בשנה. איחוד האמירויות היא הייצואנית השלישית בגודלה של טנזניה וטנזניה מייבאת ממנה בעיקר נפט מזוקק.
בשנת 2013, ייבאה טנזניה סחורות בשווי 1.14 מיליארד דולר מאיחוד האמירויות הערביות, כאשר 53% מהסחורות היו מוצרי נפט מזוקק. מאידך, איחוד האמירויות ייבאה באותה השנה סחורות בשווי 85 מיליון דולר מטנזניה. עיקר הסחורות היו מוצרי חקלאות. בנוסף, איחוד האמירויות הערביות היא היבואנית הגדולה ביותר של ציפורן מטנזניה.

קישורי תחבורה

שלוש חברות תעופה של איחוד האמירויות הערביות מפעילות טיסות סדירות בין איחוד האמירויות הערביות לטנזניה: אמירטס ופליי דובאי מדובאי, ואיתיחאד איירווייז מאבו דאבי. קישורי התחבורה הללו חיוניים לכלכלת טנזניה, שכן הם מביאים תיירים למדינה והתיירות בטנזניה מהווה את הנתח הגדול ביותר של המט"ח הטנזני.

יחסים דיפלומטים

איחוד האמירויות הערביות מחזיקה בשגרירות בדאר א-סלאם. מאידך, טנזניה מחזיקה בשגרירות באבו דאבי וקונסוליה בדובאי.
קרב עלם חלפה

קרב עלם חלפה היה קרב בין כוחות חבר העמים הבריטי לבין כוחות הציר, שנערך בראשית ספטמבר 1942 בשטח מצרים במסגרת המערכה בצפון אפריקה במלחמת העולם השנייה.
הקרב היה השני בסדרת עימותים צבאיים בין שני הצדדים בקו אל עלמיין ובסביבתו הקרובה. הוא קיבל את שמו מרכס עלם אל חלפה (בערבית: علم حلفا, עלם חלפא), ששימש כעוגן מרכזי של מערך ההגנה הבריטי במהלך הקרב.
במסגרת הקרב הצליחו כוחות הארמייה השמינית לבלום את ניסיונה של ארמיית הפאנצר אפריקה בפיקוד ארוין רומל, לאגף מדרום את קו אל עלמיין, ולאלץ אותה לסגת לעמדות המוצא שלה לאחר שספגה אבדות ניכרות.
קרב עלם חלפה מסמן נקודת מפנה במערכה הצבאית בצפון אפריקה. הייתה זו המתקפה הגדולה האחרונה, שניהלו כוחות הציר בזירה זו. מכאן ואילך עברה היוזמה האסטרטגית לידי כוחות בעלות הברית, והם לא שמטו אותה מידיהם עד תום המערכה בצפון אפריקה וכניעת שארית כוחות הציר בתוניסיה במאי 1943.
בנוסף, הקרב היה הפעם הראשונה במערכה במדבר המערבי, שכוחות חבר העמים הבריטי ניהלו קרב מיגננה מתוכנן ומאורגן היטב, תוך תיאום ושיתוף פעולה בין כל החיילות, ולא נגררו אחרי יוזמות הצד השני (רומל). שינוי זה נזקף במידה רבה לזכותו של מפקדה החדש של הארמייה השמינית, ברנרד מונטגומרי, שנכנס לתפקידו זמן קצר לפני פתיחת הקרב.
חוק להקפאת כספים ששילמה הרשות הפלסטינית בזיקה לטרור מהכספים המועברים אליה מממשלת ישראל

חוק להקפאת כספים ששילמה הרשות הפלסטינית בזיקה לטרור מהכספים המועברים אליה מממשלת ישראל, התשע"ח–2018, או בקיצור: חוק הקפאת כספי טרור, אושר בכנסת ב-2 ביולי 2018, ולפיו בסוף כל שנה יביא שר הביטחון לאישור הקבינט המדיני-ביטחוני דו"ח המפרט את סך הכספים ששילמה הרשות הפלסטינית למחבלים ולבני משפחותיהם בשנה שחלפה, ובשנה שלאחר מכן יוקפא בכל חודש סכום בשיעור של 1/12 מהסכום שנקבע בדו"ח, מתוך כספי המיסים שישראל מעבירה לרשות הפלסטינית.

הוראות החוק

החוק קובע ששר הביטחון יביא לאישור הקבינט, בתום כל שנה, נתונים בדבר סך הכספים ששילמה הרשות הפלסטינית בזיקה לטרור, באותה שנה, וכן נתונים בדבר השפעת הקפאת הכספים מכוח חוק זה באותה שנה בהיבטי ביטחון לאומי ויחסי החוץ של ישראל. בהתאם לדו"ח זה, לאחר אישורו בקבינט, יוקפא בכל חודש, מתוך כספי המיסים שמעבירה ממשלת ישראל לרשות הפלסטינית, סכום השווה לחלק השנים עשר מסך הכספים ששילמה הרשות הפלסטינית בזיקה לטרור בשנה הקודמת. אם הנתונים שהביא השר לקבינט מלמדים שבשנה אליה מתייחס הדו"ח לא שילמה הרשות הפלסטינית כספים בזיקה לטרור, רשאי הקבינט להחליט להעביר לרשות הפלסטינית את הכספים שהוקפאו.

יישום החוק

ב-17 בפברואר 2019 אישר הקבינט המדיני-ביטחוני ליישם את החוק, ולקזז 502,697,000 ש"ח מכספי המיסים המועברים לרשות הפלסטינית, סכום הזהה לתשלומי המשכורות ששילמה הרשות למחבלים בשנת 2018. ההחלטה התקבלה בניגוד לדעתם של ראשי מערכת הביטחון. בהתאם להחלטה זו חתם שר האוצר, משה כחלון, על צו המורה לקזז 42 מיליון ש"ח מדי חודש.

תגובות ברשות הפלסטינית

בעקבות ההחלטה שהתקבלה בפברואר 2019 לעשות שימוש בחוק ולהקפיא כחצי מיליארד ש"ח מהכספים המועברים לרשות הפלסטינית, הצהיר יו"ר הרשות אבו מאזן, בנאום שנשא מספר ימים לאחר מכן במסגרת כינוס של ההנהגה הפלסטינית ברמאללה, כי הרשות מוותרת על כל הכספים המועברים אליה מישראל, ואף איים לפרוש מהסכמי פריז. ב-3 במרץ הודיעה הרשות כי תעביר את כל תשלומי המשכורות לאלתר, בנימוק ש"אלו נמצאים בראש סדר העדיפויות", כפי שמסר חוסיין א-שייח' מבכירי הרשות. במקום זאת קיצצה הרשות בחודש מרץ 2019 מחצית משכרם של עובדי הממשלה ובהם גם אנשי כוחות הביטחון.
ב-16 באפריל 2019 שר ההסברה הפלסטיני, נביל אבו רודיינה, התייחס לחוק וטען בשיחה עם עיתונאים ברמאללה כי הקיצוץ הישראלי בכספי המיסים הפלסטינים אינו חוקי וגורם למשבר מתמשך ברשות. לדבריו, ללא הכסף הזה אין לרשות אפשרות לשלם שכר לאנשי הביטחון, והדבר מסכן את שיתוף הפעולה הביטחוני עם ישראל.
הרשות הפלסטינית אכן החזירה לישראל בפברואר ובמאי 2019 את כל כספי המיסים שישראל העבירה אליה, במחאה על הקיזוז מכספים אלה על פי החוק.
דיוויזיית הפאנצר ה-19 (ורמאכט)

היסטוריה

הדיוויזיה הוקמה ב-1 בנובמבר 1940 על בסיס הדיוויזיה ה-19, והועמדה תחת פיקוד אוטו פון קנובלסדורף. במהלך מבצע ברברוסה לחמה הדיוויזיה כחלק מהקורפוס הממונע ה-57 במסגרת ארמיית הפאנצר השלישית, והשתתפה בקרב ביאליסטוק-מינסק ובקרב סמולנסק. במהלך הקרב על מוסקבה לחמה הדיוויזיה כחלק מהקורפוס הממונע ה-57 במסגרת הארמייה התשיעית ולאחר מכן במסגרת הארמייה הרביעית. בקיץ 1942 לחמה הדיוויזיה כחלק מארמיית הפאנצר השנייה בזירה המרכזית, ובחורף 1943 הועברה הדיוויזיה תחת פיקוד ארמיית הפאנצר הראשונה ולחמה עמה בקרבות באזור הדונייץ וחרקוב. בקיץ 1943 לחמה הדיוויזיה בקרב קורסק תחת פיקוד קורפוס הפאנצר ה-3 במסגרת פלגת הארמייה קמפף. לאחר מכן לחמה הארמייה כחלק מארמיית הפאנצר הרביעית בקרב דנייפר, ובחורף 1944 לחמה בכיס קאמנץ-פודולסקי כחלק מארמיית הפאנצר הראשונה. ביוני 1944 נשלחה הדיוויזיה להולנד לרענון, ובאוגוסט נשלחה לסייע בדיכוי מרד ורשה כחלק מהארמייה התשיעית. בחורף 1945 לחמה הדיוויזיה כחלק מהארמייה ה-17 בשלזיה, ובאפריל הועברה תחת פיקוד ארמיית הפאנצר הראשונה, עמה לחמה במורביה עד סוף המלחמה.
תוספתן פדרי

תוספתן פִּדרי (באנגלית: epiploic appendix)  הן שׂקיות קטנות של הצפק מלאות שומן, הממוקמות לאורך המעי הגס, אך לא בחלק הרקטאלי.
תוספתנים פדריים מצורפים בעיקר למעי הגס הרוחבי ולמעי הגס הסיגמואידי. תפקיד התוספתן הפדרי אינו ידוע.

דלקת התוספתן הפדרי

התוספתן הפדרי עשוי להיות מודלק, באופן שפיר, אבל כואב, דלקת כזו מכונה epiploic appendagitis והיא יכולה לחקות סימפטומים של דלקת התוספתן כמו כאבים בבטן הימנית התחתונה. דלקת בתוספתן הפדרי נדירה יחסית, ואינה מסוכנת כמו דלקת התוספתן. הטיפול בדרך כלל על ידי משככי כאבים בלבד.
הכאבים עשויים להיות חזקים אך בניגוד לדלקת התוספתן מתפתחים בדרך כלל לאט לאורך כמה ימים.
מיאנמר במשחקים האולימפיים לנוער

משחקי הקיץ

המשלחת הראשונה של מיאנמר למשחקים האולימפיים לנוער הייתה לאולימפיאדת הנוער סינגפור וכללה ארבעה ספורטאים שהתחרו בארבעה ענפי ספורט. המשלחת לא הגיעה להישגים בענפי אתלטיקה, הרמת משקולות, טאקוונדו וקשתות. המשלחת לאולימפיאדת הנוער נאנג'ינג מנתה ארבעה ספורטאים שהתחרו בארבעה ענפי ספורט. המשלחת לא הגיעה להישגים בענפי אתלטיקה, הרמת משקולות, קשתות ושחייה.
פופולריות

פופולריות היא תכונה המגדירה את מידת האהדה, ההערצה, הפרסום או הקבלה, שציבור נרחב רוכש לאדם, מוסד, רעיון, מושג, סוגה אמנותית, מוצר וכדומה, ואת מידת השפעתם של אלו בקרב הציבור.
תרבות פופולרית היא התרבות השולטת בחברה מסוימת. תוכן התרבות הפופולרית נקבע על ידי אינטראקציות, צרכים ורצונות יומיומיים - ה'רגעים' התרבותיים שמרכיבים את חיי היומיום. היא עשויה לכלול פעילויות כמו סריגה, בישול, סיפור סיפורים, משחקי קלפים או משחקי כדור. בחברות מודרניות ופוסט-מודרניות תרבות פופולרית מושפעת משמעותית מתעשיות שמפיצות חומר תרבותי, למשל תעשיות הקולנוע, הטלוויזיה והפרסום, וכן תעשיית החדשות.
מוזיקה פופולרית היא מוזיקה המשתייכת לאחד ממגוון סגנונות מוזיקליים הנגישים לקהל הרחב ולרוב מופצים בצורה מסחרית.
בהקשר זה, להיט מתייחס לשיר או נעימה, הזוכה להצלחה רבה בקרב ציבור מסוים.
רב-מכר הוא ספר פופולרי שנמכר בעותקים רבים. בדומה ל"שובר קופות" בקולנוע ו"אלבום זהב" במוזיקה.
מדע פופולרי הוא דיווח על רעיונות מדעיים ותגליות מדעיות באופן המובן לקהל הרחב ולהדיוטים. המדע הפופולרי מופץ לציבור בטורים ומדורים בעיתונים הפונים לקהל הרחב, במגזינים פופולריים המיוחדים לענייני מדע (להבדיל מכתבי עת מדעיים), בספרי עיון, בפינות בתוכניות טלוויזיה ורדיו, בתוכניות מדע פופולרי וכמעט בכל מדיום הפונה אל ההמונים.
Google Trends הוא שירות אינטרנטי הניתן על ידי חברת גוגל, אשר מאפשר מחקר של פופולריות של מונחים שונים בקרב משתמשי האינטרנט ברחבי העולם בתקופות שונות.